Document ID: /roh_data/filtered/fineweb-2-filterrobots_roh.jsonl.gz/10868

Andri Ragettli ha briglià en l’ultima concurrenza als X-Games ad Aspen en ils Stadis Unids. En il slopestyle ha il skiunz da Flem pudì persvader il pli fitg. Cumplettà il podest han il Canadais Max Moffatt e l’American Alex Hall ch’è creschì si en Svizra.
Il Grischun ch’ha 23 onns aveva pir l’emna passada dà ses comeback, suenter ch’el aveva gì ina ruptura dal liom cruschà. Igl è la quarta giada che Andri Ragettli gudagna ina medaglia a l'occurrenza da tradiziun en ils Rocky Mountains, la segunda d'aur.